ET Euroopa Liidu Teataja C 321/23

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase muudatustaotluse avaldamine

(2006/C 321/08)

Käesoleva dokumendi avaldamine annab õiguse esitada muudatustaotluse kohta vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

MUUDATUSTAOTLUS

NÕUKOGU MÄÄRUS (EÜ) nr 510/2006

Muudatustaotlus vastavalt artiklile 9 ja artikli 17 lõikele 2

“ASIAGO”

EÜ nr: IT/PDO/117/0001

KPN ( X ) KGT ( )

Taotletav(ad) muudatus(ed)

Pealkiri (pealkirjad) tehnospetsifikaadis:

Toote nimi Toote kirjeldus Geograafiline piirkond Päritolutõend Tootmismeetod Seos piirkonnaga Märgistamine Riiklikud nõuded

Muudatus(ed):

Kirjeldus

Täpsustatakse kaht liiki “Asiago” juustu, s.o pressitud (värske) ja laagerdatud “Asiago” juustu eritunnused, keemilised (niiskus, valgud, rasvad, kuivaine rasvasisaldus) ja mikrobioloogilised (haigusetekitajad, S. aureus, E. coli, kolibakterid 30o) omadused.

Täpsustatakse, et juustukerasid võib toote minimaalse valmimisaja lõpus pindmiselt töödelda kehtivate riigisiseste õigusnormide kohaselt lubatud ainetega, välja arvatud juustukerasid täiendava nimetusega “prodotto della montagna” (“mägitoode”).

Geograafiline piirkond

Lisatakse mägipiirkonna määratlus: mitte alla 600 meetri kõrgusel asuvad piirkonnad.

Tootmismeetod

Märgitakse söödad ja loomatoit, mida on keelatud kariloomadele anda. Täiendavat nimetust “prodotto della montagna” kandvate juustukerade puhul täpsustatakse, et keelatud on iga liiki silotooted.

Kahte liiki, pressitud ja laagerdatud “Asiago” juustu puhul täpsustatakse hoiutemperatuur, maksimaalne säilivusaeg ja valmistamiseks kasutatava piima koostis.

Mõlemat liiki “Asiago” puhul täpsustatakse juustuvalmistusmeetodite füüsikalised ja ajalised parameetrid. Laagerdatud “Asiago” tootmiseks kasutatavale piimale lisatakse vajaduse korral lüsosüümi (E 1105), välja arvatud juustukeradele täiendava nimetusega “prodotto della montagna”.

Samuti märgitakse täpsed tehnilised andmed (temperatuur ja niiskus) juustu laagerdamise ja säilitamise protsessi kohta. Täpsustatakse laagerdatud “Asiago” minimaalne valmimisaeg (60 päeva või täiendavat nimetust “prodotto della montagna” kandvate juustukerade puhul 90 päeva).

Juustukerade paremaks märgistamiseks on kasutusele võetud nummerdatud kaseiinplaadid ja juustu alumisele servale trükitakse tootmiskuud tähistav tähestiku täht.

Kaitstud päritolunimetusega terveid “Asiago” juustukerasid võib portsjoniteks lõigata ja pakendada viiludena, millel on näha juustukera alumine serv. Juhul kui portsjoniteks jaotamisel juustukoorikut kraabitakse ja/või see eemaldatakse, peab pakendamine toimuma tootmispiirkonnas, et tagada toote ehtsus.

Märgistamine

Määratakse kindlaks kahte liiki (värske ja laagerdatud) “Asiago” juustu tähistamiseks kasutatavad võimalikud hilisemad määratlused ning laagerdatud “Asiago” eri valmimisastmed (poolvalminud, valminud, ekstra valminud), võimalus märkida sildil, et lüsosüümi (E 1105) ei ole kasutatud, ainult mägiettevõtetes mägipiirkonna piimast toodetud juustukerade tähise “prodotto della montagna” kasutamise eeskirjad.

AJAKOHASTATUD KOKKUVÕTE

NÕUKOGU MÄÄRUS (EÜ) nr 510/2006

“ASIAGO”

EÜ nr: IT/PDO/117/0001

KPN ( X ) KGT ( )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest või Euroopa Komisjonist (1).

1. Liikmesriigi vastutav talitus:

Nimi: Ministero politiche agricole e forestali Aadress: Via XX Settembre, 20 I-00187 Roma Tel.: (39-06) 481 99 68 Faks: (39-06) 42 01 31 26 E-post: QTC3@politicheagricole.it

2. Taotlejate rühm:

Nimi: Consorzio Tutela formaggio Asiago Aadress: Corso Fogazzaro, 18 I-36100 Vicenza Tel.: (39-0444) 32 17 58 Faks: (39-0444) 32 62 12 E-post: asiago@asiagocheese.it Liikmed: Tootjad/töötlejad ( X ) muud ( )

3. Tooteliik:

Klass 1.3 — Juust

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Nimi: “Asiago”

4.2 Kirjeldus: Kaitstud päritolunimetusega “Asiago” tähistatakse üksnes tehnospetsifikaadi nõuete kohaselt toodetud lehmapiimast valmistatud poolkeedetud juustu, mida on kahte liiki — “Asiago” pressjuust ja laagerdatud juust.

Lubatud hälbed niiskus 39,5 % +/- 4,5 valgud 24,0 % +/- 3,5 rasvad 30,0 % +/- 4,0 naatriumkloriid 1,7 % +/- 1,0 kuivaine rasvasisaldus mitte alla 44 % Puudub

Alumine serv: sirge või veidi kumer Küljed: lamedad või peaaegu lamedad Kaal: 11–15 kg Kõrgus: 11–15 cm Läbimõõt: 30–40 cm

Haigusetekitajad Puuduvad S. aureus (2)M < 1000/g E. coli (2)M < 1000/g Kolibakterid 30°C (2)M < 100 000/g

Lubatud hälbed niiskus 34,50 % +/- 4,00 valgud 28,00 % +/- 4,00 rasvad 31,00 % +/- 4,50 naatriumkloriid 2,40 % +/- 1,00 kuivaine rasvasisaldus mitte alla 34 % Puudub

Alumine serv: sirge või peaaegu sirge Küljed: lamedad või peaaegu lamedad Kaal: 8–12 kg Kõrgus: 9–12 cm Läbimõõt: 30–36 cm

Haigusetekitajad: Puuduvad S. aureus: M < 10 000/g E. coli: M < 100 000/g

Pärast toote minimaalse valmimisaja lõppu võib “Asiago” juustukerasid pindmiselt töödelda kehtivate õigusnormide järgi lubatud ainetega. Juustukerade pindmine osa (koorik) ei ole söödav.

Juustukerade pinnatöötlus peab igal juhul võimaldama juustukera tähistava kaseiinplaadi ja nimetust kujutava logo lugemist. Täiendavat tähist “prodotto della montagna” kandvate “Asiago” juustukerade pinda on keelatud töödelda värvainete ja hallitusvastaste toodetega.

Kaitstud päritolunimetusega “Asiago” terveid juustukerasid võib portsjoniteks lõigata ja pakendada viiludena, millel on näha juustukera alumine serv.

4.3 Geograafiline piirkond: Kaitstud päritolunimetusega “Asiago” juustu toodetakse piiritletud piirkonnas asuvate veisekasvatuste piimast sama piirkonna kommuunide meiereides Vicenza, Trento, Padova ja Treviso provintsis, nagu on märgitud toote tehnospetsifikaadis. Eespool osutatud tootmispiirkondi, mis asuvad vähemalt 600 meetri kõrgusel, klassifitseeritakse mägipiirkonnaks.

4.4 Päritolutõend: Kõiki tootmisprotsessi järke jälgitakse. Kontrolliasutus haldab nimekirja, kuhu on kantud piimatootjad, -kogujad, -töötlejad, juustuvalmistajad ja koorikuta juustu pakendajad, keda kontrollitakse tehnospetsifikaadis ja vastavas kontrollikavas sätestatud kontrollide käigus, et tagada toote jälgitavus. Nõuetele mitte vastava tootmisprotsessi ja toote tuvastamisega kaasneb “Asiago” nimetusega toote turustamise keeld.

4.5 Tootmismeetod: Tehnospetsifikaadiga on muu hulgas ette nähtud, et kaitstud päritolunimetusega “Asiago” juustu valmistamiseks suunatud piima tootva karja sööt ei tohi sisaldada toote tehnospetsifikaadis keelatud sööta ja loomatoitu. Samas on kaitstud päritolunimetusega “Asiago”“prodotto della montagna” juustu valmistamiseks suunatud piima tootva karja söödas keelatud ka mis tahes liiki silotooted.

“Asiago” pressjuustu tootmiseks kasutatakse kehtivatele tervishoiunõuetele vastavat ühest või kahest lüpsist saadavat toorpiima või kehtivate normide kohaselt 15 sekundi vältel temperatuuril 72° C pastöriseeritud piima. Laagerdatud “Asiago” juustu tootmiseks kasutatakse kehtivatele tervishoiunormidele vastavat kahest lüpsist saadavat, koore pealt äravalamise teel osaliselt kooritud piima või kahest lüpsist saadavat piima, millest ühe lüpsi piim on osaliselt kooritud koore pealt äravalamise teel, või ainult ühe lüpsi piima, mis on koore pealt äravalamise teel osaliselt kooritud. Kõnealune piim on toorpiim või kuumtöödeldud 15 sekundi vältel temperatuuril 57-68° C. Kaitstud päritolunimetusega “Asiago” juustu “prodotto della montagna” on lubatud valmistada kahe või nelja lüpsi piimast, mis tuleb kahe lüpsi piima kasutamise korral töödelda 18 tunni jooksul pärast vastuvõtmist ja nelja lüpsi piima kasutamise korral 24 tunni jooksul pärast vastuvõtmist.

Laagerdatud “Asiago” tootmisel lisatakse töötlemiseks kasutatavale piimale vajadusel lüsosüümi (E 1105) seaduses sätestatud koguse piires. Lüsosüümi kasutamine on keelatud “Asiago”“prodotto della montagna” tootmisel.

“Asiago” pressjuustu minimaalne valmimisaeg on 20 päeva alates tootmise kuupäevast; laagerdatud “Asiago” valmimisaeg on 60 päeva alates tootmiskuu viimasest päevast. “Asiago”“prodotto della montagna” valmimisaeg on 90 päeva alates tootmiskuu viimasest päevast laagerdatud “Asiago” puhul ja 30 päeva alates tootmisest “Asiago” pressjuustu puhul.

Juust peab valmima tootmispiirkonnas.

“Asiago” juustu “prodotto della montagna” peab valmima mägiterritooriumil asuvates ettevõtetes, kus on looduslike keskkonnatingimustega määratud temperatuuri- ja niiskustingimused. Kui portsjoniteks jaotamisel koorikut kraabitakse ja/või koorik eemaldatakse nii, et päritolumärgistust ei ole näha (kuubikud, viilud jne), tuleb toode pakendada tootmispiirkonnas, et tagada toote jälgitavus. Mägiterritooriumil asuvatest lautadest pärit ja mägipiirkonnas asuvates meiereides töödeldud piimast toodetud ning mägipiirkonnas valminud “Asiago” juustul võib olla täiendavat tähistust “prodotto della montagna” kandev silt.

4.6 Seos piirkonnaga: Looduslike tegurite kohta märgitakse, et piiritletud territooriumil valitsevad valdavalt ühtlased kliima- ja mullastikutingimused, mis mõjutavad piimalehmade toiduks kasutatavat sööta. Inimestega seoses on tõendeid, et ajalooliselt Asiago kõrgtasandikult pärit juust levis kohaliku elanikkonna rändega Esimese maailmasõja sündmuste tõttu ümbritsevatele mäejalami aladele.

4.7 Kontrolliasutus:

Nimi: CSQA S.r.l. Certificazioni Aadress: Via S. Gaetano, 74 I-36016 Thiene (VI) Tel: (39-0445) 36 60 94 Faks: (39-0445) 38 26 72 E-post: csqa@csqa.it

4.8 Märgistamine: Kõik kaitstud päritolunimetusega “Asiago” juustukerad tähistatakse tunnustatud tootjaühenduse valdusse kuuluvate nummerdatud ja juustuvormide abil märgistatud kaseiinplaatidega, mida võivad kasutada kõik volitatud isikud. Plaatidel on märgitud nimetuse logo, mis moodustab toote tehnospetsifikaadi lahutamatu osa, tootja meierei tähtnumbriline lühend, ja nimetus “Asiago” juust. Kõnealune nimetus esineb mitu korda ning tähesuurus on “Asiago” pressjuustu puhul 25 mm ja laagerdatud “Asiago” juustu puhul 20 mm.

Laagerdatud “Asiago” juustukerade alumisele servale on lisaks trükitud tootmiskuud tähistav tähestikutäht, nagu on märgitud toote tehnospetsifikaadis. “Asiago”“prodotto della montagna” juustukerasid eristab teistest see, et märgistavatesse vormidesse on ainult ühekordselt lisatud sõnad “prodotto della montagna”. Minimaalse valmimisaja lõpus märgistatakse “Asiago”“prodotto della montagna” juustukerad alumisele servale vajutatud tulimärgiga, mis tehakse selleks määratud tunnustatud ühendusele kuuluvate vahenditega. Kõnealuseid vahendeid võivad kasutada volitatud meiereid, ja nende abil saab teha tehnospetsifikaadis esitatud märgistuse.

“Asiago” pressjuustu silt võib sisaldada ka tähist “värske”.

Laagerdatud “Asiago” juustu silt võib sisaldada ka tähist “laagerdatud”.

Laagerdatud, 4–6 kuu pikkuse valmimisajaga “Asiago” juustu silt võib sisaldada ka tähist “poolvalminud”.

Laagerdatud, üle 10 kuu pikkuse valmimisajaga “Asiago” juustu silt võib sisaldada ka tähist “valminud”.

Laagerdatud, üle 15 kuu pikkuse valmimisajaga “Asiago” juustu silt võib sisaldada ka tähist “ekstra valminud”.

Sildil on lubatud vajadusel märkida, et tootes ei ole kasutatud lüsosüümi (E 1105).

Muud tootmisalast teavet sisaldavad sildid, märgid, serigraafid jne ei tohi vähendada kaitstud päritolunimetuse “Asiago” tähistuse (tähistus märgistusvormide abil) ja “Asiago” juustukerasid tähistavate kaseiinplaatide loetavust.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.

(2) Kõnealused andmed kehtivad kuumtöödeldud piimast valmistatud juustu kohta.